Source: https://www.opatrovatelky.com/opatrovatelstvo/335-opatrovnictvo
Timestamp: 2019-09-16 14:23:15+00:00

Document:
Opatrovníctvo - Pre Opatrovateľky,diskusia, práca, poradňa, fórum
Opatrovatelia môžu vykonávať nasledovné činnosti:
kompletnú hygienickú starostlivosť o klienta (dennú toaletu, umývanie atď.)
pripravovanie stravy (aj diétnej), kŕmenie, donášku obedov
meranie vitálnych hodnôt podľa ordinácie lekára (tlak krvi, pulz, dych)
pomoc pri ošetrovaní klientov/chorých, preväzovanie menších rán podľa ordinácie alebo pod vedením lekára/sestry
donáška liekov, pomoc pri užívaní liekov a zabezpečenie ich pravidelného podávania klientomzákladné rozcvičovanie imobilných alebo slabo mobilných klientov podľa ordinácie fyzioterapeuta, sestry alebo lekára
zabezpečovanie nákupov a drobných domácich prác, starostlivosť a úprava prostredia, v ktorom klient žije (upratovanie, kúrenie)
dohľad nad chorým, robenie spoločnosti, aktivizovanie klienta v rôznych činnostiach vhodnou formou zamestnávania podľa jeho záujmov a výberu
zabezpečovanie spirituálnych potrieb klienta
pomoc pri dorozumievaní klienta
sprevádzanie klienta/chorého na vyšetrenie, vybavovanie potrebných náležitostí, sprevádzanie na rôzne aktivity
pomoc počas dovolenky rodinných príslušníkov klienta
poskytnutie laickej prvej pomoci pri náhlych stavoch a úrazoch
sprevádzanie pri pokojnom umieraní a zabezpečenie primeraných podmienok, pomoc príbuzným v tejto situácii pred aj po pohrebe (predchádzanie poruchám ich duševného zdravia)
Právomoci, oprávnenia a povinnosti opatrovateľov v Rakúsku:
Všetky práva, povinnosti a oprávnenia sú zakotvené v nasledujúcich rakúskych zákonoch:
Zákon o domácej opatere (Hausbetreuungsgesetz)
Živnostenský zákon (Gewerbeordnung)
Zákon o zdravotníckej starostlivosti a ošetrovaní chorých (Gesundheit und Krankenpflegegesetz)
Zákon o lekároch(Ärztegesetz)
Zákon o pomocných silách a zamestnancoch v domácnostiach (Hausgehilfen und Hausangestelltengesetz)
Dôležité je však rozlíšiť, či ide o opatrovateľskú činnosť vykonávanú na základe závislej pracovnej činnosti, teda ako zamestnanec, alebo o opatrovateľskú činnosť vykonávanú na základe živnosti.
Závislá pracovná činnosť - zamestnanec
opatrovateľská činnosť je vykonávaná na základe pracovnej zmluvy (Arbeitsvertrag, Dienstvertrag)
zamestnávateľ musí dodržiavať podmienky zákona týkajúce sa pracovného času, pracovného voľna, sviatkov atď.
turnusy nesmú byť dlhšie ako 2-týždňové (po každom turnuse zamestnávateľ vystaví výplatný lístok (Lohnzettel) a kópiu zašle na finančný úrad
odvody do sociálnej poisťovne a daň odvádza zamestnávateľ každý mesiac
zamestnávateľ dá na konci roka opatrovateľovi zúčtovanie ročného príjmu (Jahreslohnzettel) a kópiu zašle na finančný úrad
opatrovateľ môže podať daňové priznanie
Nezávislá pracovná činnosť – živnosť
opatrovateľská činnosť je vykonávaná na základe zmluvy o dielo (Werkvertrag)
doba vykonávanej činnosti a odmena je určovaná dohodou, príp. uzatvorenou zmluvou medzi dvoma zmluvnými stranami
opatrovateľ môže vykonávať opatrovateľskú činnosť neobmedzenú dobu
za odvody do sociálnej poisťovne zodpovedá opatrovateľ/živnostník
opatrovateľ si musí sám zostaviť ročné zúčtovanie príjmu (Einnahme-Ausgaben-Rechnung)
opatrovateľ podáva daňové priznanie podľa zákona o dani z príjmov
Vychádzajúc z rakúskych zákonov (preklad z nemeckého jazyka však nie je doslovný), vybrali sme pre vás len tie najpodstatnejšie veci. Celé znenie zákona nájdete tu.
1. Tento zákon platí pre opatrovanie osôb v ich súkromných domácnostiach, pričom opatrovanie môže byť vykonávané buď na základe samostatnej zárobkovej alebo závislej pracovnej činnosti.
2. Ustanovenia v tomto odseku sa uplatňujú pri opatrovateľskej činnosti vykonávanej na základe závislej pracovnej činnosti.
Pracovná zmluva môže byť uzatvorená medzi opatrovateľom, ktorý dovŕšil 18. rok života a medzi:
opatrovanou osobou, jej rodinným príslušníkom, príp. inou splnomocnenou osobou
verejnoprospešným združením zaoberajúcim sa sprostredkovaním služieb v oblasti sociálnej a zdravotnej starostlivosti,
a to za podmienok, ak:
má opatrovaná osoba priznaný nárok na opatrovateľský príspevok min. 3. stupňa alebo poberá iný podobný príspevok v rovnakom rozsahu
má opatrovaná osoba priznaný nárok na opatrovateľský príspevok 1. – 2. stupňa, alebo poberá iný podobný príspevok v rovnakom rozsahu a táto osoba trpí demenciou, kvôli ktorej potrebuje pravidelnú opateru
ak je opatrovateľ počas výkonu pracovnej činnosti ubytovaný v domácnosti, v ktorej sa stará o jemu zvereného pacienta.
3. Opatrovateľská činnosť v rámci tohto zákona zahŕňa činnosti v prospech opatrovanej osoby, ktoré pozostávajú z pomoci pri vedení domácnosti a zabezpečení životných potrieb, ako aj iné činnosti podmienené stavom pacienta.
4. Ďalšie činnosti, ktoré môže opatrovateľ vykonávať zahŕňa Zákon o zdravotníckej starostlivosti a ošetrovaní chorých, § 3b ods. 2 Z 1 až 5, pokiaľ nejde o činnosti, ktorých vykonávanie si vyžaduje nariadenie odborného lekára o spôsobilosti opatrovateľa vykonávať tieto činnosti.
5. Ďalšie činnosti zahŕňa §14 ods. 2 až 4 a § 15 ods. 7/1 - 5 Zákona o zdravotníckej starostlivosti a ošetrovaní chorých, ktorý vymenúva jednotlivé činnosti, ktoré môže vykonávať aj opatrovateľ a činnosti, ktoré boli podľa § 50b Zákona o lekároch prenesené na opatrovateľa, pokiaľ tieto činnosti nie sú vykonávané opatrovateľom v prevažnej miere.
Pokiaľ je v zákone o domácej opatere poukázané na iné zákony, ktoré upravujú a doplňujú jednotlivé činnosti opatrovateľa, príp. upravujú podmienky vykonávania opatrovateľskej činnosti, tieto majú prednosť pred týmto zákonom.
1. Na opatrovateľov, ktorí vykonávajú opatrovateľskú činnosť na základe pracovno-právneho vzťahu, sa vzťahujú práva podľa Zákona o pomocných silách a zamestnancoch v domácnostiach (Hausgehilfen und Hausangestelltengesetz), s výnimkou §5 a §6 ods. 1 - 3 tohto zákona (§5 a §6 ods. 1 - 3 určujú podmienky pracovného času, odmeňovania, voľného času a sviatkov, ktoré upravuje Zákon o domácej opatere).
2. V dvoch po sebe nasledujúcich týždňoch vykonávania opatrovateľskej činnosti (vrátane času pracovnej pohotovosti) nesmie pracovný čas prekročiť 128 hodín. Čas (aj keď ide o čas pracovnej pohotovosti), ktorý opatrovateľ trávi vo svojej izbe alebo v okolí domu, pričom sám môže určiť, kde sa bude zdržiavať, sa nepočíta do pracovného času.
3. Opatrovateľ má počas pracovného dňa nárok na min. 3 hodiny voľného času, počas ktorých nesmie byť ani v pracovnej pohotovosti. Z toho musia byť min. 2 prestávky v dĺžke 30 minút, ktoré nesmú byť prerušené.
4. Po každých 24 hodinách pracovného času nesmie opatrovateľ ďalších 10 hodín vykonávať žiadnu prácu.
5. V prípade porušenia nariadení v ods. 2 - 3 môže byť zamestnávateľ správnym orgánom potrestaný podľa §23 Zákona o pomocných silách a zamestnancoch v domácnostiach, a to uložením pokuty vo výške 290 €, pričom aj za pokus o porušenie týchto ustanovení môže byť uložená pokuta.
6. Pracovná zmluva končí smrťou pacienta, a to aj v prípade, ak je zmluva uzatvorená s jeho rodinným príslušníkom alebo inou osobou v zastúpení pacienta.
Aj u opatrovateľov, ktorí sú v pracovnom pomere s nejakým verejnoprospešným združením zaoberajúcim sa sprostredkovaní služieb v oblasti sociálnej a zdravotnej starostlivosti, sa na pracovný čas a pracovné voľno vzťahujú ustanovenia §3 ods. 2 - 4 tohto zákona.
1. Samostatne zárobkovo činný opatrovateľ je povinný postupovať vo svojej opatrovateľskej činnosti v rámci dohodnutých usmernení (§160 ods.2 č.1 Živnostenského zákona)
2. Opatrovatelia v rámci pracovno-právneho pomeru sú voči zamestnávateľovi povinní dodržiavať dohodnuté usmernenia, obzvlášť čo sa týka informovanosti zamestnávateľa, rodinných príslušníkov, lekárov a zdravotných zariadení v prípade zhoršenia stavu jemu zverenej osoby.
Opatrovateľ je povinný v rámci udržania zdravia jemu zverenej osoby spolupracovať so všetkými osobami a zariadeniami zapojených do opatrovania a starostlivosti o ňu.
Opatrovateľ je povinný dodržiavať mlčanlivosť o všetkých súkromných záležitostiach, o ktorých nadobudol vedomosť v rámci svojej opatrovateľskej činnosti, pokiaľ od tejto mlčanlivosti nebol oslobodený alebo ak nie je povinný podať informácie vyplývajúce zo zákona.
Zdroj: www.opatrovnie-rakusko.sk

References: § 3
 §14
 § 15
 § 50
 §5
 §6
 §6
 §23
 §3